വില്ലനായി സാനിറ്റൈസര്: ഗൃഹനാഥന്റെ മരണത്തില് ഞെട്ടി പ്രദേശവാസികള് മലയിന്കീഴ്: കൊവിഡ് പ്രതിരോധത്തില് പ്രധാനമായ സാനിറ്റൈസര് മദ്യത്തിന് പകരം ഉപയോഗിക്കുന്നത് വ്യാപകമാകുന്നതായി പരാതി. സാനിറ്റൈസര് അമിത അളവില് കഴിച്ച് ചികിത്സയിലായിരുന്ന പേയാട് അമ്ബന്കോട് സ്വദേശി മോഹനന് നായര് 60 മരിച്ചതാണ് ഒടുവിലത്തെ സംഭവം. ഇക്കഴിഞ്ഞ വെള്ളിയാഴ്ച അബോധാവസ്ഥയില് മെഡിക്കല് കോളേജ് ആശുപത്രിയില് പ്രവേശിപ്പിച്ച മോഹനന്നായര് ഇന്നലെ രാവിലെയാണ് മരിച്ചത്. മെഡിക്കല് സ്റ്റോറുകളില് അംഗീകാരമില്ലാത്ത വിവിധ ബ്രാന്റുകളിലുള്ള സാനിറ്റൈസര് വില്പന നടത്തുന്നത് അന്വേഷിക്കുമെന്ന് ഡ്രഗ്സ് കണ്ട്രോളര് ജയന് കേരളകൗമുദിയോട് പറഞ്ഞു. സാനിറ്റൈസറില് വെള്ളം ചേര്ത്ത് മദ്യത്തിന് പകരം കുടിക്കുന്നത് വ്യാപകമാകുന്നത് പൊലീസിന്റെ ശ്രദ്ധയില്പ്പെട്ടിട്ടുണ്ട്. കൂലിപ്പണിക്കാരനായ മോഹനന് നായര് സാനിറ്റൈസര് കഴിച്ചതാണ് മരണത്തിന് കാരണമെന്ന് ഭാര്യ രമ വിളപ്പില്ശാല പൊലീസ് സ്റ്റേഷനില് മൊഴി നല്കിയിട്ടുണ്ട്. നിരവധി സാനിറ്റൈസര് കുപ്പികള് വീട്ടില് കണ്ടെത്തിയ വിവരവും വീട്ടുകാര് പൊലീസിനെ അറിയിച്ചു. പ്രദേശത്ത് പൊലീസ് കര്ശന പരിശോധന നടത്തുമെന്ന് വിളപ്പില്ശാല എസ്.ഐ വി. ഷിബു അറിയിച്ചു.